Кучинэм ещанэ текIуэныгъэри зыIэрегъэхьэ
Атлетикэ псынщIэмкIэ дунейпсо чемпион Кучинэ Марие мыгъэрей зэхьэзэхуэхэр фIы дыдэу иригъэжьащ. Илъэсыр зэрыщIидзэрэ зыIэригъэхьа текIуэныгъитIым иджыблагъэ абы ещанэри дыщIигъуащ — Кучинэм дыщэ медалыр къыщихьащ Волгоград областым и губернаторым и кубокым теухуа зэхьэзэхуэм.
Атлетикэ псынщIэмкIэ урысейпсо федерацэм и зи чэзу зэпеуэм ди лъахэгъур и хьэрхуэрэгъухэм хэпщIыкIыу ефIэкIащ. Япэ дэлъеигъуэм абы занщIэу къызэринэкIащ сантиметри 195 лъагапIэр икIи пашэныгъэр иубыдащ. Кучинэм къыкIэлъыкIуэр зыпэлъэщар сантиметри 188-рэщ.
Фигу къэдгъэкIыжынщи, иджырей текIуэныгъэм ипэ къихуэу УФ-м щIыхь зиIэ и тренер Габрилян Генна-дий и гъэсэныр пашэ щыхъуащ Челябинск щызэхэта «Лукашевичымрэ Середкинымрэ я мемориалым». Мэзкуу щекIуэкIа «Озолинымрэ Дьячковымрэ я мемориалым» метритI лагъагъыр къыщызэри-нэкIри, дыщэ медалыр зыIэригъэхьащ. Къыхэдгъэщынщи, сантиметр 200-р мыгъэрей лъэхьэнэм и лъагапIэ нэхъыфIщ.
УФ-м спортымкIэ щIыхь зиIэ и мастер Кучинэ Ма-рие мы махуэхэм зыхуегъэхьэзыр «Урыс щIымахуэ» зэхьэзэхуэм. Ар щекIуэкIынущ Мэзкуу къалэм дэт ЦСКА-м атлетикэ псынщIэмкIэ и манежым.
МЭЗКУУ Къанщобий.
